钦定古今图书集成/方舆汇编/职方典/第1489卷 > 《华藏寺瑶光台碑记》杨于陛
## 钦定古今图书集成/方舆汇编/职方典/第1489卷 > 《华藏寺瑶光台碑记》杨于陛

澂郡山川甲滇南，华藏秀丽称最，下有浦泉，上极三
清，金莲绕其左，凤翔翠竹峙其右，襟带抚山，近对玉
笋，远曙孤山，洋洋奇境也哉！不佞戊辰行役，浪游有
记。今年季秋，李郡伯缄书不佞云：“顷于华藏山麓，辟
一胜地，三百年来人迹不到之处，真仙境也。年丈素
抱泉石之癖，可不一观，加以品题，令山灵生色乎？”并
寄《玉拱》二律读之，勃勃神游此中矣。会谳事复至，澂
郡伯同王别驾景明府叶武魁携不佞往游。往日见
矗然一石插天，罗近溪题“特立”二字。不佞谓此题甚
不肖像，郡伯实获我心，将“特立”二字移之左隙地，题
插天石曰：“天削芙蓉。”入处署洞天初辟数武中巨石
足有小石若撑持状。奇树上覆。前列树，左右二大株，
题曰“玉拱岩。”玉笋前立，若朝拱然。新砌腰墙，如带如

石。数石为几为凳，可凭可坐。稍下，蹑白云梯。梯自下
复上，中有一渠，此桃花坞之下流也。委委曲曲，至锦
鸡岩。岩名锦鸡，非自今日，从来远矣。左转右折稍西，
大绝壁五色光腾，绀绛映目。石列大屏帐，顶上石液
滴沥三三两两，可供餐服。特构一亭，曰“飞液白练”，从
天半飞落，游观者汔可小憩，盖不知其身之在洞天
也。又蹑石梯三五步，小小平原，中列石桌，四围石凳，
可坐可眠，可歌可啸。壁上题三大字曰瑶光台瑶光
郡伯号云：大都诸石，透漏空旷，非人力可成，对玉笋
尤为端正。下瞰浦泉，势若悬镜。郡伯集土人议，竭力
濬挑，一资灌溉，一藉襟带，非游观览胜之为。恣尔转
径，有石窝三四处，石几称是。又转一小窝，登愈高，风
愈不能为之侵，收敛闭藏之意居多。上头一石洞，无
斧凿痕，天然巧铸玲珑。龛肖吕仙小像，题“来仙洞。”仙
人杳矣，胡为乎来哉？抚湖旧名抚仙，此洞不当名来
仙耶？逼真逼真。洞左上一武，题“大观”二字。又上数武，
石几石桌，真一处一奇。最上有石，曰“人世丹丘”，语不
虚耳。四望郡城，雉堞烟火，鸡鸣犬吠，相闻而达。平畴
一派，禾稼如云。折而东下数武，石如碎磁，树如海榴，
花香扑鼻。新植紫竹数竿，是为小普陀。上有九级文
峰、品石、《叠浪》诸石。复折而东，杂以梨果。石上苔藓，朱
砂翡翠，古色具备，题以“翠微深处。”溪以东，遍列桃花，
题“桃花坞”，宛然武陵春色。至坞回视洞上下诸胜，面
面如对，此逗彼控，此开彼收，互相对待，良非偶然。下
此文昌宫，窗牖，八面轩豁，右角怪石奇树，上为木石
居，下为西方觉路，蜿蜒而东为万花谷学宫，地脉实
增之胜观止此矣。经始七月十九甫一月而落成，郡
乡绅士民无小无大，来游来歌，此举不几废时妨务
乎？不佞以为不然。环滇处处彝夏杂居独澂，无干戈
扰攘之警，有亲贤乐利之休，郡伯行所无事，闾阎有
生聚，无叹息。汉诏下《山东》云，庶民安其田里，无愁苦
叹息之声，与我共此者，其良二千石乎？先忧后乐。郡
伯良二千石家世谪仙苗裔，到处吟咏，足以发抒山
水之趣。夫庐山鄱湖郡伯生长其乡，视澂才拳石勺
水。拳石勺水，与名山巨浸奚广奚狭？欧阳太守豫章
人，郡伯豫章人，兹记或与《醉翁亭》并垂不朽。记成，飞
书报捷，安奢授首，薄海内外，邀圣主“燕喜受祉”之乐，
乐事独关澂江一隅已耶？